Den danske landsholdsspiller Riza Durmisi havde et forrygende første år i Real Betis, og nu lurer større klubber på at hente ham.

Tirsdag har den tyrkiske storklub Galatasaray sendt en officiel henvendelse med henblik på at købe venstre backen, kan BT afsløre.

BT har set dokumentet, som Galatasarays sportsdirektør, Cenk Ergün, har underskrevet og sendt til Real Betis.

Forløbet omkring Galatasarays forespørgsel er sat i stand af agenten Muzzi Özcan, som mange danske læsere kender som rådgiver for den tidligere FC Nordsjælland-spiller Emre Mor, der sidste sommer skiftede til Dortmund for et rekordbeløb.

»Jeg kan bekræfte, at Galatasaray vil købe Riza Durmisi. Han har vist sit store talent i sit første år i La Liga og gjort det fremragende. Den måde, som han har grebet sit ophold i Betis an på, er imponerende, og normalt vil den udvikling, han har været igennem, tage to år, men han har taget alle med storm i Spanien,« siger Muzzi Özcan og tilføjer:

»I mine øjne er Riza Durmisi allerede i top 10 over de bedste venstre backer i Europa, men hvis han vil endnu højere op og gerne i top tre, skal han med al respekt for Betis tage et skridt til en endnu større klub. Jeg mener, at Riza Durmisi på kort tid har vokset sig større end Betis, og jeg har meget store tilbud fra England, Tyskland og Tyrkiet klar til ham, hvis han kan og vil skifte fra Betis. Og det føler jeg, at han skal, hvis han vil udvikle sig, for jeg føler, at han har ramt loftet i Betis. Det siger jeg igen med al respekt for Betis.«

Som BT kunne afsløre i dagene efter Riza Durmisis skifte fra Brøndby til Betis i sommer, har den 23-årige back fået en frikøbsklausul på 20 millioner euro, cirka 150 millioner kroner, i den spanske klub.

Men det er ikke ensbetydende med, at det skal være det beløb, der skal lande på klubbens konto, før Betis vil give slip på ham.

BT erfarer, at Galatasaray er klar til at tilbyde 12 millioner euro, 89 millioner kroner, for at få Riza Durmisi, og det beløb er væsentligt højere end de kun to millioner euro, omkring 15 millioner kroner, som Real Betis lagde for ham i sommer.

At Galatarsaray har gjort deres interesse til en konkret forespørgsel, er dog ikke ensbetydende med, at Riza Durmisi skifter til Tyrkiet denne sommer, slår hans agent Nikola Juric fast.

Ifølge ham kan det sagtens komme på tale, at landsholdsbacken bliver i den spanske klub og forlænger den kontrakt, der ellers først udløber om fire år. Blot på forbedrede vilkår.

»Han har gjort det godt i Betis og er glad for at være i klubben. Så er det så op til Riza Durmisi og Betis at finde ud af, om han skal skifte denne sommer, men der er der ingen tvivl om, at mange klubber gerne vil have ham, og interessen er stor. Men det er ikke sikkert, at han skifter, for han er som sagt glad i klubben, og jeg håber da, Betis vil påskønne hans arbejde i klubben, så vi kan lave en ny og forbedret aftale. Det vægter meget højt for Riza Durmisi, at han er et sted med meget spilletid, og det får han i Betis, der har et højt sportsligt setup,« siger Nikola Juric.

Riza Durmisi spillede i sin første sæson 27 kampe for Real Betis i La Liga, alle fra start, og scorede et mål. Det har ikke været muligt for BT at få en kommentar til Galatasarays hendvendelse fra Riza Durmisi.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.